Source: https://e-justice.europa.eu/content_small_claims-354-es-mt.do?member=1
Timestamp: 2020-01-20 11:58:04+00:00
Document Index: 2121901

Matched Legal Cases: ['Qorti ', 'Qorti ', 'qorti ', 'qorti ', 'Qorti ', 'Qorti ', 'Qorti ']

Il-Qorti tal-Prim’Istanza (juzgado de primera instancia) u l-Qorti Kummerċjali (juzgado de lo mercantil) kif stabbiliti fl-Artikolu 86b(2) tal-Liġi Organika ta’ Spanja dwar il-Ġudikatura (Ley Orgánica del Poder Judicial), b’mod partikolari għal każijiet fejn it-talba tkun marbuta ma’ pretensjoni li tirriżulta minn kuntratt ta’ trasport.
Minbarra s-sottomissjonijiet personalment quddiem il-qorti kompetenti u sottomissjonijiet bil-posta, il-qrati Spanjoli jippermettu wkoll t-tressiq ta’ talbiet permezz tas-Sedi Ġudizzjarji Elettroniċi (sedes judiciales electrónicas) tal-awtoritajiet responsabbli għall-amministrazzjoni tal-ġustizzja.
Il-partijiet jistgħu jiksbu għajnuna prattika biex jimlew il-formoli, jew isiru jafu aktar dwar il-Proċedura Ewropea għal Talbiet Żgħar u l-korpi kompetenti biex joħorġu sentenza, mill-uffiċċji ta’ konsulenza għaċ-ċittadini elenkati mill-qrati.
Huwa pprovdut servizz ta’ pariri tekniċi għas-sottomissjoni ta’ talbiet permezz ta’ Sede Ġudizzjarja Elettronika.
Permezz tas-Sede Ġudizzjarja Elettronika.
Il-partijiet li ġejjin iridu jużaw mezzi elettroniċi ta’ komunikazzjoni mal-qrati:
a) Persuni ġuridiċi
b) Entitajiet mingħajr personalità ġuridika
ċ) Professjonisti li jaħdmu f’oqsma li jeħtieġu reġistrazzjoni f’organizzazzjoni professjonali għal kull formalità u azzjoni mwettqa minnhom flimkien mas-Servizz tal-Qrati meta jeżerċitaw l-attivitajiet professjonali tagħhom
d) In-nutara u r-reġistraturi
e) Ir-rappreżentanti ta’ parti interessata li jrid ikollhom negozjati elettroniċi mas-Servizz tal-Qrati
f) Uffiċjali ta’ amministrazzjoni pubblika għal kwalunkwe azzjoni u pass imwettaq minnhom minħabba l-kariga tagħhom.
Il-proċedura Ewropea għal Talbiet Żgħar mhix soġġetta għal tariffa tal-qorti.
L-ebda appell ma jista’ jitressaq għal talbiet żgħar ta’ anqas minn EUR 3 000.
Għal talbiet bejn EUR 3 000 u EUR 5 000, appell jista’ jitressaq quddiem il-qorti li tkun ħarġet is-sentenza inizjali, li tieħu deċiżjoni dwar l-ammissibilità u r-rinviju tagħhom għall-ġudizzju lill-Qorti Provinċjali (Audiencia Provincial). L-iskadenza għal appell huwa ta’ 20 jum ta’ xogħol mill-jum ta’ wara d-data tan-notifika tas-sentenza.
L-appell irid jiġi ppreżentat skont il-proċeduri għal proċedimenti ordinarji.
Spanjol, Ingliż.
Il-Qorti tal-Prim’Istanza u l-Qorti tal-Kummerċ, kif stabbilit fl-Artikolu 86b(2) tal-Liġi Organika ta’ Spanja dwar il-Ġudikatura (b’mod partikolari għal każijiet fejn it-talba tkun marbuta ma’ pretensjoni li tirriżulta minn kuntratt ta’ trasport).